amanoisuno/poetBack huggingface dataset:
昭君行 周紫芝 
漢宫侍女知幾千，爭妍取寵俱可憐。誰知恩愛託畫手，黄金買得昭陽眠。昭君自恃玉顔好，未信光陰鏡中老。不知萬里嫁胡兒，憔悴蛾眉葬秋草。憶得昭君初嫁時，含羞忍淚無人知。胡天漫漫沙漠遠，空抱琵琶說别離。捐金得寵固可恥，委身胡酋不如死。世間妍醜何曾分，自古賢愚亦如此。
烏飛曲 周紫芝 
江雲欲雪江風吹，王敦城頭烏夜啼。雲深月暗風轉急，驚烏繞樹無安枝。狂風忽來飛不定，夜半無巢何所依。情知天公有風雨，何不結巢高樹棲。君不見秦氏庭中雙桂美，庭烏生雛八九子。烏生豈不念高飛，託君庭陰飛不起。那知君家輕薄兒，彈丸脫手兩翅垂。無巢悔不巢巍巍，有巢悔不常高飛，人生禍福難豫期。
秋蘭詞 周紫芝 
藝蘭當九畹，蘭生香滿路。紉君身上衣，光明奪縑素。孤芳一衰歇，凋零濕秋露。佩服得君子，亦足慰遲暮。採摘良不辭，新枝忽成故。向來桃李場，紅顔照當户。紛紛自芳菲，榮枯復誰顧。
金錯刀 周紫芝 
美人臨曉鏡，睡足含春嬌。手持白玉尺，睥睨金錯刀。欲将雙綵鳳，對飛宫錦袍。誰知遊冶郎，經年事遊遨。但知山上山，不說大刀頭。君看良家子，盡屬六郡豪。一朝著鎧甲，萬里隨炊刁。家人剪春衫，欲寄道里遙。緘封望絕塞，蓬首時自搔。蕩子會當歸，行人日儦儦。别去隔生死，不保夕與朝。寄言樓中婦，清淚且當收。猶勝作征衣，遠寄邊城秋。
湖陰行 周紫芝 
石頭城南五馬渡，一馬成龍上天去。晉家天子再御朝，洛陽胡騎空無數。當時枉道馬與王，高官飽食豐豺狼。車前已賜蘭斑物，江上空餘劍戟場。日光射天驚賊壘，封豖長蛇夢中起。倉皇只欲玩遺鞭，誰信龍媒已千里。黄鬚有智人豈知，不料將軍未死時。着新脫故真是賊，白犬下齧天應遲。誰道晉朝公與相，不及金谷園中兒。
隋渠行 周紫芝 
黄榆落盡河水冰，隋渠兩岸無人行。雪花漫天大如掌，北風吹馬南人驚。縣官藏冰避炎熱，健兒鑿冰手流血。安得身隨花石官，當路誰人敢呵喝。黄流千里凍徹底，舳艫相仍凍銜尾。天公便合回陽和，桃花水暖流春波。望春樓上天顔喜，齊聲爭唱紇那歌。
長干曲 周紫芝 
黄昏明月上朱樓，簾旌射月香霧浮。畫欄垂手樓中女，對月低眉不舉頭。人似長干橋下水，一去悠悠幾千里。謾道嫁雞逐雞飛，長干夫婿那得知。
五男父 周紫芝 
白頭垂垂五男父，一生辛勤立門户。五男炊白割紅鮮，阿翁採薪供五男。悲風慘慘寒日暮，翁入採山遭猛虎。猛虎磨牙臥道邊，五男持戟誰敢前。
魔軍行 周紫芝 
五嶺南來山最多，驅軍日涉千坡陁。山中食菜不食肉，十室九家俱事魔。縣官給錢捕魔鬼，八萬魔軍同日起。將軍新破强虜回，馬前班劍如流水。生斬妖精拔羽幢，傳首天庭藁街死。當時平田作戰場，至今遺骼無人藏。舊居雖在人不見，破屋蕭蕭圍短牆。
野婦行 周紫芝 
新安野婦雙鬢垂，紅膏塗靨深畫眉。青襜兩幅不掩骭，赤脚一雙深染泥。餉耕如賓有翁媪，頭戴銀冠相媚好。銀冠猶是嫁時粧，馬上不知人絕倒。長年相見無别離，竟死不識愁眉啼。紅顔暗逐春光老，暮櫛常隨落日低。秋娘一尺春風髻，下蔡陽城盡風靡。傾城可愛亦可憐，野婦誰知有西子。
輸粟行 周紫芝 
天寒村落家家忙，飯牛穫稻催滌場。燎薪炊黍呼婦子，夜半舂粟輸官倉。大兒擔囊小負槖，掃廪傾囷不須惡。縣胥里正不到門，了得官租舉家樂。去年有米不願餘，今年米白要如珠。路傍老人拍手笑，盡道官兵嫌米麤。良農飬兵與胡競，胡騎不來自亡命。田家終歲負耕縻，十農飬得一兵肥。一兵唱亂千兵隨，千家一炬無孑遺。莫飬兵，飬兵殺人人不知。
寒食曲 周紫芝 
三月江南好春色，買酒家家作寒食。男呼女喚俱出遊，扶路醉歸歡樂極。街頭盡日無人行，多在山村少在城。踏歌賽願一時了，上冢歸來聞笑聲。豈料如今一百五，畫戟滿城椎戰鼓。子孫半作泉下人，薄酒不澆山上土。死者已往生者存，隨分歡娛各兒女。烹魚裹菜當盤飱，花作紅粧鳥歌舞。君不見江南江北多戰場，去年白骨無人藏。
木芙蓉歌 周紫芝 
吳江十月霜華淺，秋空無雲霜日暖。芭蕉樹暗簾幕垂，木芙蓉開紅婉婉。銀床露重梧葉飛，金錢掃地秋蘭萎。無人自對秋風笑，黄菊葵花不同調。慢綠妖紅解醉人，徐娘未老秋娘少。少年時節歡樂多，紅蓮影落秋江波。若耶女兒白如玉，夜半採蓮聞棹歌。驚風吹浪鴛鴦起，回頭日月飛梭裏。對花不飲今蹉跎，淚濕秋風當奈何。
雍門行 周紫芝 
憶昔長安晝閉門，胡兵四面如雲屯。嗣皇明聖日月出，盡剗宿蠧清妖氛。黄門急詔忽夜下，驛騎四出爭馳奔。明朝都人看傳首，賀客縱横各持酒。利劍空膏六貴人，富貴回頭信何有。一身成粉骨成塵，當時近前丞相嗔。高臺曲池已荆棘，援琴誰作雍門吟。
艨艟行 周紫芝  洞庭湖
漢作樓船三百尺，江南父老何曾識。船頭擊鼓轉紅旗，船尾踏車人不知。君王英略似漢武，要挽江心射蛟弩。天戈指日殄匈奴，先遣偏舟下江浦。三年血滿秋江紅，洞庭搖落悲秋風。漫山柵水作城寨，逆氣不腥河伯宫。驚濤捲地噴飛雪，艨艟一出千艘空。將軍自駕木城去，莫歎龍驤作阿童。
五谿道中見羣牛蔽野問之容州來感其道里之遠乃作短歌以補樂府之闕 周紫芝 
淮田一廢不復秋，五夫扶犁當一牛。番兵大入郡不守，青窠未熟官來收。狐狸晝嘯荆棘裏，此事最貽廊廟憂。羽檄徵牛牛蔽野，問言萬里來容州。容州價賤苦易得，四蹄纔堪一劍易。來時草青今草黄，道路既遠多死傷。沙場草淺食不飽，夕陽時見烏銜創。江北江南幾阡陌，幾牛能滿千家倉。願言田父各努力，會見西風禾黍長。將軍官大馬亦壯，肯使胡兒窺漢疆。
黥奴行 周紫芝 
山西驍將真黥奴，兩斛笑彎金僕姑。偶然浮雲變蒼狗，身騎高馬稱金吾。胡兵倉黄忽南渡，地黑天昏兩龍去。賊臣僭僞誰適從，將軍一呵百官懼。仗劍前驅趣翠華，路人辟易空回顧。至今願返河陽狩，荆棘艱難窘天步。未懸北闕新頭顱，猶带安西舊都護。前年縱兵肥水頭，横屍千里行人愁。帳前騎士勇如虎，帳下嬌娥雙臉羞。藁街流血天忽怒，小兒跳梁健兒舞。寄語盧龍與范陽，中書相公今尚父，慎勿更如奴跋扈。
秣陵行 周紫芝 
秣陵城門夜不開，城頭椎鼓鳴春雷。緋衣擎火燎民屋，萬井一炬飛紅埃。道傍横屍人不識，血流但見秦淮赤。府中官吏一百人，盡取姓名書罪籍。元戎被執不得歸，賊坐黄堂縱呵斥。明朝傳檄下九州，九州牧伯不敢收。可笑官軍櫜羽箭，環視走卒攖城樓。將軍樓船下巫峽，膽落雙旌俱卷甲。日梟五十三頭顱，一戰何曾短兵接。今年新起故將軍，灞陵醉尉勿浪嗔。文致太平武定亂，非渠誰復清風塵。
射鹿行 周紫芝 
白羽紅旌繞山麓，爭向山南射奔鹿。獵夫舉網常苦辛，誰寢其皮食其肉。腹中着子初成斑，梅花碎點真珠圓。雙桃壓髻玉簪短，去作誰家頭上冠。貴家金多逐時好，尚蹙蛾眉嫌不早。一皮可直三萬錢，競作苞苴當珍寶。大者有茸胎有紋，舉無遺族如何冤。玉纓瓊弁者誰子，始作此俑知非賢。
督耨詞 周紫芝 
十里一候五里置，渡海梯山來萬里。賜入長安卿相家，夜暖金猊香徹髓。瓊香入骨作曉酲，斗帳燒煙隔秋水。青娥添火窗欲明，紅錦薫衣人未起。梅花不用波律來，零藿何勞香傳記。蘭閨半掩春晝長，參差吹竹羅紅粧。令君一去三日香，更遣小兒縫紫囊。夜來賓客滿高堂，誰家有女嫁韓郎。
漢宫詞 周紫芝 
漢宫五月多南風，宫槐覆砌花陰濃。彤庭破曉瑞霧薄，寶檻茙葵迎日紅。池面雞頭青蹙衄，菖蒲有花池水綠。殿閣風清白日長，五絲結綵獻君王。漢皇年來新受籙，自篆天書辟邪毒。六宫此日多歡娛，就中何人恩寵殊。黄金釵横絳囊小，爭带君王親寫符。
競渡曲 周紫芝 
江風獵獵吹紅旗，舟人結束誇水嬉。短衣青帽錦半臂，横波鼓鬛飛鯨鯢。江潮漫漫江水闊，浪花擊碎千堆雪。畫橈擘水挽不回，白羽離絃箭初脫。巋來醉作踏浪歌，應笑吳兒拜浪婆。朱樓相映綠陰裏，兩岸人家歡樂多。飯筒角黍纒五綵，楚俗至今猶未改。日暮空歌何在斯，不見三閭憔悴時。
牛女行 周紫芝 
天孫曉織雲錦章，跂彼終日成七襄。含情倚杼長脈脈，靈河南北遙相望。天風吹衣香冉冉，烏鵲梁成月華淺。青童侍女驂翔鸞，玉闕瓊樓降華幰。明朝脩渚曠清容，歸期苦短歡期遠。昔離今聚自有期，天帝令嚴何敢違。猶勝姮娥竊仙藥，一入廣寒無嫁時。
雙鵠飛行 周紫芝 
憶昔江鄉遭亂離，兩翁避地雙鵠飛。一鵠南翔一鵠北，北鵠墮地南鵠栖。天長地遠去不返，巢傾卵覆令人悲。去年賊兵初聚黨，今歲王師方解圍。舂陵萬户纔有幾，駱谷一家空獨歸。歸尋故里不知處，白骨支撐滿塗路。城西有屋無人居，城東有地無屋廬。仿彿相從舊遊處，淚栖雙睫還欷歔。
燕銜柏行 周紫芝 
雙燕何時來瀚海，寄巢脩椽巢不改。春深巢稳初養雛，雙雛引頸仰哺呼。雄將雌出雙雛孤，雛危墮地聲呱呱。雌隨雄歸見雛泣，主人將雛納其室。雙雛脫死翅欲開，玄衣素臆去復來。明年主人開壽燕，畫鼓停撾歌舞遍。雙雛傍席爭回旋，共銜青柏置樽前。口不能言對以臆，再拜壽君如柏年。
石婦行二首  其一 周紫芝 
貞婦生江南，少小稱丰穠。委身事良人，相與歡笑同。良人去不返，兩鬢常蓬鬆。謂言有膏沐，未識誰爲容。日日上山望，水遠山複重。藁砧竟不來，望望終無窮。一朝化作石，僵立由天公。天公表堅貞，令與山始終。仙衣綉蘚暈，寶髻搖花叢。滔滔日月逝，此石存高峰。清名閲千古，勁節摩蒼穹。恨無採詩官，作詩頌遺蹤。用之邦國間，庶以消淫風。
石婦行二首  其二 周紫芝 
生男有閨房，莫娶青樓倡。生女事姑嫜，莫嫁遊冶郎。倡家從人無定準，遊子一去忘故鄉。山頭義婦無人識，踴身上山生死隔。人將此婦作石看，不信此心元是石。相從豈復無它人，髧彼兩髦真我特。江流可盡山可平，不盡悠悠千古情。早知郎去無消息，悔不將身事尾生。
擬客從遠方來 周紫芝 
客從遠方來，遺我故人書。故人久别離，一别萬里餘。相望不相見，各在天一隅。感君慇懃意，字字如明珠。上陳昔懽樂，次問今何如。昔别俱少年，老大今蒼鬚。良時不我與，歲月空躊躇。餘生如夢寐，尺素徒卷舒。爲我謝故人，遠致雙鯉魚。恨無木瓜篇，報君以瓊琚。
擬青青河畔草 周紫芝 
四序相推遷，日月倏已逝。春風入猗蘭，光艶照羅綺。一朝霜雪至，容華苦憔悴。佳人惜朱顔，結褵奉君子。安知遠征途，中道成棄置。昔持鴛鴦錦，裁成合歡被。今織迴文機，中有相思字。相思日夜切，尺書無雁寄。誰能知妾心，脈脈含遠意。
擬燕趙多佳人 周紫芝 
沙丘有餘風，趙女多跕纚。燕丹養勇士，後宫出女子。至今餘倡優，吹彈滿都市。佳人北方來，傾城盡風靡。妙舞縈纖腰，清歌發皓齒。一歌四座歡，再歌賓客起。回眸與目成，哀絃忍重理。願爲雙飛燕，與君共棲止。人生不行樂，歲月如流水。
擬梁父吟 周紫芝 
駕言方北征，遵彼淮陰路。悠悠墟落間，中有淮陰墓。將軍藴奇略，功名照今古。談笑下燕齊，北面師降虜。一朝遭讒誣，銜冤復誰訴。誰能爲此謀，宫中漢家婦。
擬司馬相如琴歌代文君答二首  其一 周紫芝 
鳳兮鳳兮胡不歸，胡爲四海求其雌。其室良邇知者誰，邂逅相遇君獨知。彼美人兮偉容儀，願與君兮相追隨，歸丹山兮棲高枝。
擬司馬相如琴歌代文君答二首  其二 周紫芝 
鳳兮鳳兮鳴噰噰，雄將飛兮雌將從。天寒慘慘多悲風，雙翮欲舉心所同。山石可鑿金可鎔，妾心皎皎如日中。
莫愁歌 周紫芝 
蓮花深紅蓮葉綠，平沙月上鴛鴦宿。青腰三板蘭作橈，月下莫愁歌一曲。移船入花花轉深，花深調苦難爲音。江邊夜半誰爲語，只有嬋娟知此心。露華漸白月漸午，刺舟自覓來時路。明朝繫纜柳邊門，卻在夜來潮落處。
擬桃葉團扇歌三首  其一 周紫芝 
倚杼織冰紈，殷勤作團扇。爲君惜朱顔，相期日相見。
擬桃葉團扇歌三首  其二 周紫芝 
裁紈作團扇，纖纖如白玉。歳寒不改姿，持用可郎目。
擬桃葉團扇歌三首  其三 周紫芝 
團扇復團扇，團扇亦已好。但恐秋風至，棄捐在中道。
秋閨詞 周紫芝 
西風動簾幙，蟋蟀鳴高堂。蔓草濕零露，秋閨知夜長。佳人掩朱户，背燭解羅裳。願言鴛鴦夢，雙飛入方塘。清影横疏櫺，奈此明月光。依依照長夜，炯炯明愁腸。不恨郎不歸，恨月入我床。披衣復起坐，嚬翠挑殘缸。開緘取素書，解結羅带傍。一讀再三歎，再讀淚數行。終夜不成寢，曙色忽滿窗。雖云有膏沐，誰能理晨粧。
倡樓詞 周紫芝 
桃李艷春風，榮華照京洛。九陌飛香塵，朱樓響弦索。美人倚脩欄，青娥卷珠箔。白面誰家郎，巴商載金槖。大艑何岢峨，繫舟樓下泊。哀彈雜清歌，日日樓中樂。謂言如江流，偕老有盟約。一朝買嬋娟，蟬鬢輕梳掠。情從新人歡，恩與舊人薄。去年與青棠，今年贈芍藥。人生有榮謝，曾不待衰落。倡女不嫁人，深心失期約。
霽月謠 周紫芝 
江鼉吹浪江水急，雷師鞭鼓旌旗濕。黑風駕雨霹靂鳴，怒龍拏空半天立。須臾陰雲空四垂，廣寒殿冷風披披。玉觴燕罷王母歸，紅鸞簇扇香霧飛。
插秧歌 周紫芝 
田中水滿風淒淒，青秧没壠村路迷。家家趁水秧稻畦，共唱俚歌聲調齊。樹頭幽鳥聲剝啄，半雨半晴雲漠漠。五白草斑誰敢閑，農夫餉田翁自作。去年兩經羣盗來，婦兒垂泣翁更哀。蠶藂燒盡不成繭，陵陂宿麥無根荄。今年插秧憂夏旱，旱得雨時兵復亂。官軍捕賊何時平，處處村村聞鼓聲。
古離别二首  其一 周紫芝 
絃斷何由續，鏡分難再圓。感君綢繆意，贈我雙紋鴛。百年會有盡，此意終難捐。
古離别二首  其二 周紫芝 
行行重行行，此别深可惜。臨分意難傳，欲語淚復滴。我欲從君遊，恨乏雙飛翮。
長短歌 周紫芝 
礲石磨磚作新壘，角樓亭亭四邊起。誰家一曲長短歌，長安貴人葬蒿里。東方作矣事若何，口珠腰带黄金多。墓門重閉子孫泣，樹上紙錢空滿柯。君不見胡騎南來相州路，倉皇尚覓韓王墓。解鞍下馬拜墓前，更遣羌兵作調護。憑誰試問爾何爲，定恐當年識吾父。
壬午秋日觀橋刈穫五首  其一 周紫芝 
清晨起盥櫛，卷箔坐南軒。紅日忽滿樹，飛鳥相喧翻。農夫告銍艾，導我之前村。露晞芒屨滑，地僻秋蕪繁。行行不逾里，委蛇到其門。父老喜客至，爲黍烹雞豚。勸我當力穡，醉中多好言。低頭謝父老，我志久已存。歸來三歎息，默誦歸田園。
壬午秋日觀橋刈穫五首  其二 周紫芝 
交親不相知，笑我營小築。人生如風燈，一滅不容續。勝負棋一枰，信手安用覆。與君共此世，百歲但信宿。進退均有求，要各隨所欲。君軌趨朝市，我履在林麓。胡爲浪相笑，吾計念已熟。客來不與辨，聊用銘我屋。
壬午秋日觀橋刈穫五首  其三 周紫芝 
胡馬嘶北風，遊子思故鄉。富貴人所羡，危機亦難防。幕上巢豈安，劍頭炊易傷。乃知三畝耕，此策爲最良。寒士但藜藿，肉食餘膏粱。脱粟衆所食，萬錢誰得甞。終然均一飽，果腹俱徜徉。飯蔬豈不樂，厚味生禍殃。以此較得失，豈復無短長。
壬午秋日觀橋刈穫五首  其四 周紫芝 
人言秋日短，無事日更長。籬落既補治，稼穡已滌場。薄暮有微興，悠然步東岡。東岡棗與梨，纍纍半青黄。幽菊雖未吐，已含風露香。風物良可喜，客來有杯觴。但使常如此，貧賤亦何傷。
壬午秋日觀橋刈穫五首  其五 周紫芝 
祠宫昔所築，古屋棲真靈。誰知員嶠徙，亦歎曲池平。我即廢址北，結茅寄幽情。高秋肅萬籟，彷彿聞簫笙。夜夢着瓊冠，結佩朝玉京。談笑悟至理，俯仰了八紘。安能事香火，餐霞學長生。明朝日復出，抱耒還躬耕。
題龍眠畫四馬圖 周紫芝 
裕陵神謨與天通，崑崙以西俱鑿空。渥洼初來九夷服，盡得大宛三象龍。于闐鳳腦世未識，但見蹴踏長秋風。鬼章錦膊驚絕代，更看吐蕃獅子驄。胡兒骯髒雙眼碧，錦韀錯落青絲籠。最後一匹號雄健，見自往來天仗中。羽林騎士鐵撾肅，鳴珂蹀躞纓垂紅。諸番入貢御閑溢，君王晝坐蓬萊宫。爲臨玉陛閱神駿，詔寫真形誰最工。龍眠妙伎非俗畫，不數當年老曹霸。三驄豈是拳毛騧，俶儻權奇頗閑暇。籋雲之姿迣萬里，太一來貺天馬下。內人傳看十二蹄，一笑微生咫尺威。自從鼎湖弓劍墜，龍媒上天久不歸。只今空對畫圖泣，忍聽鳥呼金粟堆。
遊麻姑觀 周紫芝 
清秋禾黍罷，南畝幽事少。凌晨有佳興，振策事輕矯。微蹤躡飛猱，雄眺高木杪。上有仙子祠，棟宇頗傾撓。騰虚想雲軿，遺像空鳥爪。黄冠三四輩，生意良草草。更欲問丹爐，雲山遂窮討。道人笑不言，此意未遽曉。但云須趣轅，山靜虎出早。勝踐良獨難，仙事亦杳渺。了知世俗人，塵凡隔蓬島。
小壺貯江蠟二梅幽絕俱可喜作三絕  其一 周紫芝 
遮眼梅花不要多，着人無復奈香何。月明羞看銅壺影，矮樹斜枝憶短坡。
小壺貯江蠟二梅幽絕俱可喜作三絕  其二 周紫芝 
吳娘解滴酥成蘂，天女能融蠟作花。付與詩人說妍醜，風流二士本同家。
小壺貯江蠟二梅幽絕俱可喜作三絕  其三 周紫芝 
天上姮娥白玉肌，蘂珠宫女鬰金衣。相逢月下渾無語，笑指蓬壺作伴歸。
病中戲作本草詩 周紫芝 
長空青雲晝風卷，雨餘凉生開病眼。垣衣洗雨綠生光，芍藥翻階紅照晚。幽人却掃驚半夏，獨杜衡門心頗遠。提壺勸酒意甚勞，花間伏翼終日號。大棗如爪安可得，竹葉豈宜空蟹螯。何當如淮注石斛，天南星移碎紅燭。錦纒更命劉寄奴，回雪香柔體如玉。人生富貴不早休，烏頭成白空自愁。浩歌自駕木蘭去，范蠡實能知遠遊。君不見赤車使者將君命，五加皮幣不少留。一朝逐客便當去，王不留行空淚流。又不見浪蕩子長負羈槖，石下長卿無住着。賈論空高遠志孤，屈草初成奇禍作。何如獨活考澗槃，不遇自然同此樂。嗟余知此解馬衘，蝸廬僻在陵陽角。誰能更朝紫真壇，丹砂豈解駐衰顔。五色神符亦安用，菖蒲謾說能引年。玉泉泠泠漱虚壑，獨尋鶴虱負朝暄。故人遠引羈旅夕，寒水石畔思清言。何時從容乃如此，煙蓑去作牽牛子。平生甘遂丘壑貧，常有憂懷思洗耳。
道由於潛將遊西菩問之路人則云過之已遠 周紫芝 
人生如落花，隨寓皆可喜。但恐兜羅綿，牽連入荆杞。我馬今未羈，猶堪作幽事。道逢西菩山，欲問參寥子。舉鞭信蹇驢，褰裳渡流水。隱約望三山，展轉纔十里。吳兒指似儂，但隔一山耳。塗窮殊可笑，興盡亦復止。吾曹坐天阨，萬事無不爾。小者今復然，大者斯已矣。
越臺夜雨 周紫芝 
夜暗秦淮雨，燈昏越女祠。寒窗歸夢短，秋枕客情知。鳧雁初何定，雞蟲事亦卑。明朝江上去，重理釣魚絲。
晚遊戒珠寺寺王逸少舊宅寺僧秉燭觀王右軍畫像出訪鵝墨二池歸已三更 周紫芝 
悠悠倦徂征，忽忽厭羈旅。出門復風埃，况乃迫繁暑。兹遊愜初心，突兀見精宇。高人昔所廬，樹木亦奇古。微風入冠裳，林影散廊廡。僧窗靜無塵，燈火照眉宇。閱此坦腹姿，鬚髪稀可數。樂死固不虚，顔色如處女。平池渺清深，淅瀝過新雨。誰言臨池工，至技本天與。鵝羣久已空，團扇復何許。興盡且當歸，夜半月方吐。
歸雲洞 周紫芝 
南華老明師，遺像頗清古。昔爲掛空月，今作歸雲土。雲來初無心，雲去定何處。空餘暗竇泉，翠盎含白乳。華堂誰復枝，缺甃久未補。林深自成風，山潤疑欲雨。窮幽眼未饜，曳杖足已苦。入山無與迎，出山信誰阻。有客自去來，山僧無一語。
次韵次卿見寄 周紫芝 
此生懷抱向誰開，唯有華顛苦見催。萬事只今渾是夢，寸心堪笑已成灰。路長安得詩飛去，交淺唯愁雨不來。此意喜君無冷暖，尺書頻寄塞鴻回。
食瓜二首  其一 周紫芝 
酇侯昔微時，刀筆一小吏。起依日月光，勛業高百世。道大原不容，功高亦爲累。所以韓彭徒，纍纍就庖胾。蕭何于是時，身任天下寄。坐安劉帝心，賴有東陵計。東陵固明哲，避地有深意。此物原不凡，世俗豈知味。此味當自知，未可語兒輩。
食瓜二首  其二 周紫芝 
元和數才子，例指到元白。香山詆中奄，進寸輒退尺。元侯躐要塗，崔子實卵翼。兩公賢與愚，何啻白與黑。二武有直氣，詆評恣呵斥。蒼蠅從何來，汙我盤中食。想像懷昔人，撫几三歎息。
遊衡廊山山中有梁武帝杯渡禪師像 周紫芝 
瀛渤從來是一漚，何妨飛錫到中州。解將瓶鉢橫雲海，懶向秦淮障逆流。
次韻韋深道見寄 周紫芝 
不見蘇州五字詩，韋郎有句解人頤。長鑱白柄林間事，折角烏巾世外姿。失馬未應無後福，亡羊政恐坐多岐。人生一笑真難事，白髮逢君苦恨遲。
宿琴高巖二首  其一 周紫芝 
琴高古仙人，控鯉飛上天。丹鑪訪遺跡，邂逅餘山巔。石壁削寒玉，萬仭凌雲煙。隱雨有石屋，垂釣臨平川。舊聞釣處石，可坐八九筵。邑宰頗呼客，醉歌日留連。里胥厭追索，挽石沈深淵。高秋見涯涘，巨石呈方圓。斯民不可擾，此理甚坦然。豈非仙聖居，未易汙葷羶。餘生欣晚遇，想像追真仙。净綠不敢唾，薄暮聊周旋。
宿琴高巖二首  其二 周紫芝 
長川抱空巖，春水三月深。有魚歲一來，瑣細如寸針。網魚聚乾腊，白艇爭分陰。與人作苞苴，囊紗走權門。人言投鱠殘，成魚只侵尋。豈有仙家庖，烹鮮赤刀砧。又言棄藥滓，入水成纖鱗。仙事亦渺茫，詎可窮本因。不知誰作古，遺禍今猶存。殺魚歲億萬，可易千黄金。僅令貴公子，醉嚼聊一欣。世俗自乃爾，仙人亦何心。
宿隱靜作 周紫芝 
短策羸驂山路長，松陰十里午風涼。飛來一水自碧落，屹立五峰叢寶坊。青鳥也隨人聽法，老禪聊爲客燒香。泉聲繞枕渾如雨，月色滿巖疑是霜。
次韻石端若惠長句 周紫芝 
仲容無雙天下士，草木自應殊臭味。嵇康似鶴在雞羣，子陽如蛙真井底。小巫神氣驚大巫，一見斂顔羞欲死。眼無皂白敢妍媸，口有雌黄誰𧬈訾。借令卷舌終自羞，吾顙嶢然寧不泚。伯仁大腹號空洞，步兵醉語無臧否。君方二子不啻過，視我當如發蒙耳。浪將五字比長城，要爲庖丁作餘地。人言政似韓潮州，欲借新聲與侯喜。蒼顔槁項日摧頹，回雪流風更雄偉。乃知愚知本相懸，何啻人間三十里。我詩頗似西臺書，時雖可喜終可鄙。人言嫫毋不自憐，捧心成顰亦成恥。少年有意慕黄初，豈料永嘉聞正始。詩壇新拜少陵侯，頗笑棘門兒子戲。勸君此語勿浪傳，俗物還來敗人意。
次韻端若再惠長句 周紫芝 
功名本是兒時事，過是懸知終少味。向來欲度驊騮前，無命能居百僚底。未容晚輩識風流，頓遣前賢隔生死。黨獄十年猶未開，讒口囂囂苦相訾。且將皮裏著陽秋，敢復眼前分濁泚。顔之厚矣終自羞，論少卑之人亦否。路逢俗士呼與言，公獨未知其趣耳。無人爲弔楚客魂，誰肯更作將軍地。此心此語只自知，聞君足音驚且喜。詞傾三峽頗壯觀，氣吞雲夢真奇偉。時從霧豹得一斑，行看飛黄日千里。如君人物尚淹留，此事寧非肉食鄙。枘方雖自與鑿乖，瓶竭那知是罍恥。一生恨未識荆州，萬事政須咨伯始。忘形已自到爾汝，論事何妨雜嘲戲。人生一笑不易得，莫遣征航有歸意。
次韵伯尹贈奇童二絕句  其一 周紫芝 
它人有子但豚犬，是家此郎真芝蘭。异時筆底問珠玉，已在只今眉宇間。
次韵伯尹贈奇童二絕句  其二 周紫芝 
昔聞徐卿有二子，今喜衞家稱一兒。只有九方真具眼，固應知是渥洼姿。
次韵伯尹晚遊松林寺 周紫芝 
詹侯學古淡，胸次無炎冷。高情屏嗜好，邃宇極深靜。清心樂幽禪，世外得佳境。靜悟已聞法，踴躍更深省。應復嗤衛侯，耄期猶自警。能事兩禪師，句法頗清穎。無誰可悟言，舉世我獨醒。故來追若人，兩耳靜蛙黽。我生塵埃中，況迫桑榆景。安得薝蔔林，婆娑共清影。君今富春秋，器業窺魏丙。兹遊慎無厭，流光不俄頃。恐未免簪纓，問道勤造請。
次韻韋深道獨樂堂十絕  其一 周紫芝 
廊廟登元勳，四海歌畫一。羣公各交章，君乃卜少室。
次韻韋深道獨樂堂十絕  其二 周紫芝 
人生幾蠟屐，千古一草堂。得失了自判，較然不須量。
次韻韋深道獨樂堂十絕  其三 周紫芝 
棐几坐永日，巖花動微風。未知堂中人，此樂誰與同。
次韻韋深道獨樂堂十絕  其四 周紫芝 
達人信死生，過眼閱暖冷。了知夢境中，此味獨差永。
次韻韋深道獨樂堂十絕  其五 周紫芝 
曩喜韋蘇州，有句盡平淡。只今把君詩，去眼不可暫。
次韻韋深道獨樂堂十絕  其六 周紫芝 
鬻錢走京師，我笑員半千。玉階求自試，北牖輸高眠。
次韻韋深道獨樂堂十絕  其七 周紫芝 
聞君開華堂，圖書富千古。應笑碧衣郎，試吏坐藍縷。
次韻韋深道獨樂堂十絕  其八 周紫芝 
愛酒惜杯乾，懶衣愁客至。世無錦江翁，誰識幽人意。
次韻韋深道獨樂堂十絕  其九 周紫芝 
草木各有態，臭味久已分。願言蘭芷藂，東風佩微薫。
次韻韋深道獨樂堂十絕  其一○ 周紫芝 
跂首望蘅皋，遠目聊增明。相逢定何夕，劇談到參橫。
病後二首  其一 周紫芝 
山有生前約，花留病後開。得閑如我少，扶步與誰來。閉戶深防客，哦詩穩送杯。夕陽如有意，催月與徘徊。
病後二首  其二 周紫芝 
病起身還健，憑高喜欲顛。亂山推不去，一水忽當前。遠碧飛雙鷺，平湍落釣船。自今如不死，餘日盡詩年。
次韻詹伯尹舒天用和答二首  其一 周紫芝 
豫章有奇氣，鏗然兩青萍。埋光久未識，神焰凌太清。二子廊廟姿，肯負丘壑情。會當束冠裳，未可終巖坰。
次韻詹伯尹舒天用和答二首  其二 周紫芝 
我生如眢井，蕪穢久不鑿。况此一日别，輒作數日惡。碧雲晚自合，紅日麗林薄。思君在何許，行行繞飛閣。
白桃 周紫芝 
緗桃落盡又春回，雪白桃花最後開。怪我此生新入眼，問君何處舊移栽。枝頭已暖猶餘雪，江上從今不數梅。只有玉人宜玉樹，翠鬟應近小粧臺。
次韻劉元素 周紫芝 
白頭煩惱不堪醒，滿引休嫌酒趣行。世事可驚嗟豆落，人生安得俟河清。舊交傾盖由來久，年少論心苦不情。誰與寄聲劉校尉，肯來同此看春耕。
次韻黄夢及見寄 周紫芝 
長卿未老久倦遊，家無斗酒不得州。平生拙甚屋背鳩，羊頭可爛身不侯。言輒觸諱恐轉喉，怒逢醉尉常反眸。廟堂戛擊方鳴球，老人行歌聊飯牛。我貧木奴欠千頭，夜長晝短懷百憂。巖栖谷汲誰與儔，草木黄落空悲秋。饑鷹小呼即下韝，老頑不受良工鎪。長年憔悴擬四愁，浮生無根同舞漚。更以外物爲贅疣，黄侯皎皎清且修。憐我南冠如楚囚，落筆袞袞不肯休。人物眼前無此流，合持五線裨冕旒。姓名下覆黄金甌，萬里一秣看驊騮。去年操瑟不見收，聞君欲買吴江舟。明珠白璧惜暗投，千金價重苦未酬。感君尺鯉論綢繆，逝將好我那肯魗。微吟有句亦復搜，敢撼大樹看蚍蜉。元龍氣高百尺樓，此而未遇彼則不。人雖曰畸天乃侔，會當有馹旌林丘。釣絲未可歸滄洲。
和鄭文昌雨中看花之作 周紫芝 
鄭侯好客如鄭莊，客常滿座酒滿觴。春來洛城被花惱，千金一醉姚家黄。慇懃置酒急招喚，更來古寺窺紅粧。春風微寒春雨細，秉燭看花花已睡。春光駘蕩與妖妍，夜色侵凌增娬媚。臥枝不起終無言，臉淚欲垂如有意。樽中有酒客當歌，我醉欲眠人未起。君不見春來雨急風屢顛，危芳墮地無餘妍。掃花恐被落紅笑，持杯欲倩何人傳。愁多滿懷樂事少，人自惜花天不憐。烹羊炰羔且爲樂，酒酣耳熱亦不惡。明朝有興却重來，莫遣殘紅抱青萼。
題王摩詰畫袁邵公臥雪圖 周紫芝 
東京數人物，矯矯稱袁公。經綸有能事，早歲初未逢。何許結蓬茅，草樹風淅瀝。幽夢寄一椽，暮雪深幾尺。平田已無路，况復知公門。人言公苦寒，謂死寧當存。鳴騶入空谷，暖律破寒沍。豈伊逢異人，天實起僵仆。漢明號賢主，杖擊無名郎。冤囚我自理，微緒渠當昌。摩詰亦可人，六幅寫奇事。浩蕩懷遠圖，徘徊有佳思。炎天掛空壁，一洗毛骨寒。意豈在冰雪，高風薄雲端。
浴罷書妙嚴壁 周紫芝 
雲散香槽客未回，月團重瀹睡餘杯。小窗斜日無人語，只有松聲入夢來。
杖藜 周紫芝 
杖藜款幽步，苑囿粲景物。汪灣小池間，草樹極幽鬱。潑剌跳魚鳴，聿役科斗出。高荷爲誰芳，清芬苦飄忽。鷺下復飛去，偃蹇不易屈。空餘扁舟閑，菱藻互蒙密。餘生本江湖，幸不困簪紱。豹席與椶轎，願此寄清逸。一水便有餘，焉用跨溟渤。
秋晚二絕  其一 周紫芝 
涼月初欣薄露天，井梧吹葉又淒然。牆根可笑無名草，依倚秋風翹碧鮮。
秋晚二絕  其二 周紫芝 
月向寒林欲上時，露從秋後已沾衣。微螢不自知時晚，猶抱餘光照水飛。
次韻徐南美題趙彥符拳石 周紫芝 
翩翩佳公子，逸氣凌青雲。戲寫蒼石姿，遂逼仇池真。平生三昧手，舉世誰與倫。清詩爲披拂，警語良亦神。一朝入雙眼，二妙俱可人。
次韻南美再賦簡僕與王次卿賈善長 周紫芝 
交游得二子，淡如秋空雲。長頭喜問事，坦腹意自真。但飽北山蔬，固應嗤阿倫。句法未得妙，畫品如入神。豈兹一漫士，可並千載人。
讀高帝紀 周紫芝 
始皇坑儒生，秦室遂顛覆。取冠溺其中，何乃踵前躅。亭長初秦民，秦事鑒已熟。事有異取舎，安用自窘束。方從豐沛豪，起逐中原鹿。君王自神武，将士豈局促。當時分漢茅，素行甚汚辱。屠沽與刀筆，雜然非一族。叔孫晚見推，韓彭旋烹戮。一弛復一張，往往如轉軸。高皇躬獨斷，此理深照燭。英風渺何之，遺事空簡牘。
讀淮陰傳 周紫芝 
淮陰一世豪，勳業滿天地。晚莭不自全，遺恨在百世。君臣如父子，焉得置猜忌。功高良易疑，地大苦難制。折箠下燕齊，羣豪自風靡。豈有須假王，而可鎮齊僞。禍生固有胎，失在此舉爾。沛公窘滎陽，齊卒盡精銳。頡頏楚漢間，事若反掌易。信豈不自王，何乃遣漢使。帝意自此疑，齊楚終易位。噲等何足羞，鞅鞅遂失意。晚路說陳豨，咄嗟甚兒戲。吕姥何能爲，公乃自失志。
二月二十八日雪晴步上西山亭示天用兄弟二首  其一 周紫芝 
山崦猶殘雪，人家欲禁煙。客寧嫌鳥語，晴亦借花妍。愁色連千里，春風又一年。亭高莫回首，白髮滿江天。
二月二十八日雪晴步上西山亭示天用兄弟二首  其二 周紫芝 
晴色牽人出，春風惱不歸。鳥爭呼永日，花各醉斜暉。杖策從誰去，持杯與願違。兵戈愁外滿，人物眼中稀。
和人摘茶 周紫芝 
結廬聞似輞川家，更趁東風摘露芽。短夢喚回春正好，枯腸搜盡句方嘉。酪奴語陋真堪笑，瑞草名高豈復加。明歲莫教煙雨裏，白薔薇秀小巖花。
次韻姑谿興國寺晚眺 周紫芝 
禪房花木有殘紅，此地還因曲徑通。竹影看搖金瑣碎，風鈴解語玉丁東。人來白鳥横空處，山在先生倚杖中。絕唱未酬才已盡，夜燈搔首鬢如蓬。
錢申仲大夫索四亭詩各賦一首 白雲亭 周紫芝 
登臨思昔人，有意在山麓。舉首瞻孤雲，悵懷思宰木。雲亦初何心，意乃自感觸。人生風木念，此念何由足。忽忽不可留，悠悠空滿目。願言結斯廬，聊用慰幽獨。
錢申仲大夫索四亭詩各賦一首 芳美亭 周紫芝 
春風始用事，天意有反覆。坐令冰雪姿，吹作錦繡谷。粲粲玄都花，依依照人目。花氣欲薫人，醉眼眩紅綠。想當瓮頭春，頗爲客頻漉。慎勿遣紅雨，零亂飛滿屋。
錢申仲大夫索四亭詩各賦一首 遂初亭 周紫芝 
爲貧作漫仕，未必勝陸沈。冠纓日羈縻，鬢髮空侵尋。昔爲雲出岫，今作鳥歸林。暮年一丘壑，往往諧初心。窗明設浄几，衣露張鳴琴。緬懷靖節翁，更賦歸來吟。
錢申仲大夫索四亭詩各賦一首 通惠亭 周紫芝 
昔人品淄澠，惠山壓東南。誰知十里隔，通此一勺甘。初不勞籜龍，漫山走嵌巖。方池汲清碧，地脈通溶涵。甆甌落飛雪，石鼎鳴風杉。懸知與佳客，午夢回春酣。
次卿與余終日坐竹間以何人有酒身無事誰家多竹門可款爲韻余得上七字  其一 周紫芝 
養痾慕夷曠，避俗蒙譏訶。用兹結神交，長年與婆娑。脩篁不見天，萬玉方森羅。隱几張淨琴，共鼓南風歌。人生要行樂，取樂不必多。儻無一笑適，奈此風月何。
次卿與余終日坐竹間以何人有酒身無事誰家多竹門可款爲韻余得上七字  其二 周紫芝 
典午方中否，舉世無賢人。高爵豈不佳，奇禍終相因。七子各見幾，引身良及辰。至今白眼徒，往往多怒嗔。愚智不同調，孤高固難羣。自信苟不疑，俗說空紛紛。
次卿與余終日坐竹間以何人有酒身無事誰家多竹門可款爲韻余得上七字  其三 周紫芝 
人言不如意，十事常八九。君看得意人，奪去亦難守。子雲草玄文，覆瓿人不取。更喜淵明門，春風五楊柳。當年富貴士，泯默亦何有。乃知百世下，静者差得久。
次卿與余終日坐竹間以何人有酒身無事誰家多竹門可款爲韻余得上七字  其四 周紫芝 
昔年嗜酒人，常恐不到口。臥甕寧免賊，窺竇真若狗。幸兹身無事，家復有名酒。竹亦不待尋，清陰到窗牖。長嘯風滿襟，相勸杯在手。不知平生歡，重復有茲否。
次卿與余終日坐竹間以何人有酒身無事誰家多竹門可款爲韻余得上七字  其五 周紫芝 
人命甚脆弱，百歳良逡巡。日月不可恃，齒髮寧長新。但恐㰦欠間，二首仍六身。塵冠急須彈，荷佩便可紉。願言同耦耕，永繼沮溺塵。會看此水頭，有人行問津。
次卿與余終日坐竹間以何人有酒身無事誰家多竹門可款爲韻余得上七字  其六 周紫芝 
子猷愛竹者，起臥與竹俱。未知有何好，不可一日無。我亦澹少欲，鴻毛視金珠。眇觀霄壤間，無一可與娱。眷言此青士，平生有葭莩。可憐杜中舎，羽林觀萬夫。
次卿與余終日坐竹間以何人有酒身無事誰家多竹門可款爲韻余得上七字  其七 周紫芝 
人生天宇間，動作均有寄。誰知林下人，亦復有幽事。短步舒微芳，長吟抽逸思。有夢煩青奴，無絃須綠綺。寒日忽滿窗，香銷人未起。慎勿喚客來，昬昬敗人意。
次韻伯達大水見懷二絕  其一 周紫芝 
雨漲平池綠似淮，半扉春水眼慵開。無錢得買扁舟去，莫道舊來今不來。
次韻伯達大水見懷二絕  其二 周紫芝 
相望千家信不通，懸知春在雨聲中。蹇驢欲去愁泥滑，安得西飛六尺鴻。
次韻趙思誠沈彥述春日和答 周紫芝 
三千客裏賢公子，八詠詩中瘦沈郎。他日功名垂竹帛，只今歌笑共杯觴。鳥能娱客時相勸，雨亦憐花不打香。喚取春來同一醉，天教閑日爲君長。
次韻次卿宴坐燒香二絕  其一 周紫芝 
燕堂窗靜一簾垂，鵲尾薫濃客未知。稍憶風流王子晉，月明閑弄玉參差。
次韻次卿宴坐燒香二絕  其二 周紫芝 
薄霧霏霏欲滿空，爐煙不動寶薫濃。莫将俗語譏時輩，更學東京范蔚宗。
三月二十二日遊昭山前一日訥禪師死 周紫芝 
今日天色佳，晴光與山秀。道人邀我出，共訪山中舊。馬首轉巖阿，佛屋露螭獸。殘花趣春事，白水決崖溜。山行亂人影，香火各奔輳。禪師秋月空，遺像孤鶴瘦。平生三昩句，高壓島與晝。風吹水成紋，妙語本天就。莫言鳩摩羅，臨死出神呪。
與松林道人求竹栽 周紫芝 
人生殊臭味，不異蕕與薫。歲晚期金蘭，矯矯惟此君。緬懷古招提，脩竹如雲屯。道人淡無與，所居竹爲羣。餘陰滿窗戶，肯惜爲我分。他年蝸牛廬，浄几横清芬。疏疏便可意，靄靄亦足欣。千畝不足侯，萬夫寧是軍。客問有何好，仰屋不必言。幽徑儻可開，遲子日款門。
次韻李姑谿過王次卿留終日 周紫芝 
昔日風流李泰和，暮年流落竟如何。追隨天驥元分路，蹭蹬金鑾不上坡。人物眼高誰睥睨，江山興在且婆娑。幅巾倒載歸時莭，想得扁舟漾月波。
次韻端叔題余所藏山谷茶詩尾 周紫芝 
翰林門生兩蒼璧，似是天人人不識。學得黄初五字詩，不作人間萬錢食。晚向江頭看藥欄，花前一笑聊開顔。自言千載司玉局，尚記橋山分省宿。今朝玉乳打團龍，昨夜新詩刻紅燭。我識風流李元禮，人物流中有涇渭。平生漫刺不浪持，晚得龍門略相似。詩成袖手初相羊，便識從來錦作腸。夢回却誦矞雲句，彷彿官焙聞餘香。從今下客牛馬走，問字不妨時載酒。
次韻端叔疊前韻見貽因以爲别 周紫芝 
夜光分得千金璧，從來有限未省識。一從韶濩到兩耳，三月遂令忘肉食。高樓同倚百尺欄，江山滿眼方怡顔。先生官冷不坐局，古寺分牀雨中宿。清談亹亹不斷頭，幾度寒窗拔殘燭。晚歲升堂來問禮，誰遣黄流入清渭。金華上天朝紫皇，往事空勞公舉似。明日山中歸牧羊，九回日斷思公腸。他年華屋儻遂約，笑語尚聞蘭芷香。青絲絡馬不須走，一杯且飲姑谿酒。
次韻沈彥述官舎書事二絕  其一 周紫芝 
幕中從事最能詩，恐是當年杜牧之。渠爲秋娘方覓句，莫將公事惱癡兒。
次韻沈彥述官舎書事二絕  其二 周紫芝 
晚得休文一解顔，識君曾是畫圖間。陽春白雪何由和，句有雌霓誦亦難。
擷野蔬示小兒 周紫芝 
荒村無雞豚，何以供刀机。山蔬雜百種，此物含妙理。幽居有勝事，一笑隨稚子。朝甑飯鳧茈，暮鼎羮馬齒。筍包出土肥，蕨芽含露紫。試採少陵苣，更擷天隨杞。舉杯香覆坐，搖喉滑流匕。悠然理塵策，果腹萬事已。君看金谷樓，步障五十里。韭虀及豆粥，爲具咄嗟耳。回觀奇禍作，一死政坐此。寄聲肉食徒，吾事勿輕鄙。
題趙侯畫滄江遠岫圖 周紫芝 
公子風流絕代無，名高當與大年俱。自從剪得吴江水，不愛滕王蛺蝶圖。
次韻吳思道贈姑谿道人 周紫芝 
殘生擬覓山中伴，萬事厭從兒輩談。笑我攜家常作客，羡君買地已成庵。早將遼海千年夢，換得曹谿一滴甘。聞與道人新結社，懶雲今不是常參。
次韻次卿攜酒見過 周紫芝 
睡過花時無好懷，柴門誰閉復誰開。擬從月夜放舟去，更趁東風攜酒來。鬚髮且休論早白，悲歡正可付殘杯。君無舊雨仍今雨，相見應須日百回。
送虞伯瞻以宣城尉爲上元方田官 周紫芝 
曩時人物詢石渠，風流文采知諸虞。老成不見典刑在，定識載行家有書。此郎胸中有涇渭，不比當年灞陵尉。可憐汗血名家駒，未有長途試千里。空鞭赤兔鞬臂弓，射殺窮山赤丸子。只今廊廟方賡歌，羣材並用肩相摩。将分壤地辨壚{擥手=木}，要追禹跡窮岷嶓。懸知使者欲推轂，豈止朱墨精研磨。簡書可畏君莫厭，會見天邊給飛傳。時來富貴亦偶然，且盡十分金瀲灧。
收次卿近書二首  其一 周紫芝 
故國春空老，三吴信不通。客猶如社燕，書或寄賓鴻。鬢髮風埃裏，林廬夢寐中。西歸如有意，一笑復誰同。
收次卿近書二首  其二 周紫芝 
白水彭門道，秋風古戰場。人應思故國，樓更在斜陽。消息憑魚素，遊從問草堂。蘭芽知己茁，何日見諸郎。
懷舊一首 周紫芝 
三月既晦，維暮之春。居我窮巷，門無雜賓。誰與晤語，千載一人。歌此好言，以侑清樽。酌我春醪，載笑載欣。言念我友，在彼彭門。江濆之别，于今三年。夐夐隻影，祗復自憐。素書聿至，式慰我心。蔚我嘉木，有鶯在林。尚求其友，載好其音。人而不如，有懷其愔。何當言歸，昔盟是尋。眷此二老，實爲蘭金。
晚霽 周紫芝 
翠葉看成幄，濃春喚不回。愁今連落絮，雨欲到黄梅。掃地花狼藉，開門燕往來。晴峰數點出，暝色一禽催。
過張參軍故居曲肱亭舊基在焉山谷老人名亭且有詩所謂鄰雞呼不起擁被聽松風者是也 周紫芝 
脫手新詩咳唾成，曹劉鮑謝未爲能。少時不厭家如磬，歲晚聊因酒作丞。天與吾人終淡泊，才如此老不飛騰。盖棺何物無遺恨，太史知公解曲肱。
雨餘便有秋意夜聞絡緯聲甚急 周紫芝 
朝來三尺雨，一灑遍原隰。秋風掃快霽，凉氣便相襲。幽人倚寒窗，睡眼已生澀。淅瀝聞井梧，風枝擺餘濕。推枕夜未央，牽幌月還入。凄然裘褐念，感此絡緯泣。嗟我豈不知，索衣寒無及。家機臥空軸，麻縷無可緝。殷勤語秋蟲，相煎何太急。誰能太早計，不死會當給。吾言甚酸寒，不足勞掇拾。書之示二豪，以當一笑集。
入秋初種芭蕉 周紫芝 
着葉芭蕉三四根，怕秋全似可憐人。老來安得無餘事，細聽維摩說是身。
中秋無月夜半大雨忽憶去年江樓之會 周紫芝 
去年秋半西江口，夜上江樓飲江酒。欲問青天借玉盤，等得浮雲變蒼狗。天風慘澹含清秋，夜色蒼茫江水流。移床傍簷看月出，月未肯出令人愁。圓蘆吹裂客罷語，恐在丹霄復何許。一聲初自耳邊來，三更却向樓前去。人生無定可堪論，東西南北似浮雲。故人吹散天一角，驚鴻零落秋江羣。今年不聽鳴江櫓，月黑風悲窗繞樹。一杯無酒可澆愁，夜閉蓬門聽風雨。
九日至蘇家園 周紫芝 
良辰不浪出，坐久無誰言。閑攜老鈴去，旋覓登高樽。悠然理孤策，徐行當華軒。步穿鼪鼯徑，來過雞犬村。炊煙起茅廬，衍沃多平原。翳翳桑柘密，靄靄禾黍繁。黄童與白叟，相攜負朝暄。我求方寸地，擬設常關門。誰知南岡底，近有蘇家園。心知淳朴處，可避喧囂煩。歸來得好語，高意誰當論。他年劉子驥，定覓桃花源。
過雙廟 周紫芝 
巡遠功名絕古今，後先俱死只侵尋。兩家子弟猶相訾，百世何由識此心。
行邁一首 周紫芝 
秋山凄無風，木葉寒自萎。羈客不得歸，行邁日靡靡。瘦馬嘶暮塗，忍饑渡寒水。落日晚更明，棲鳥驚復起。人生各有求，誰能異生死。行行重行行，辛苦那得爾。亂石摧前辀，旋車亦當止。饑寒苦見驅，臨風一長喟。
暮宿一首 周紫芝 
朝行繞山麓，暮宿投孤村。父老頗見招，落日猶在門。庖煙不滿竈，汲水復抱薪。爲我炊黄粱，一飽裁逡巡。百金得香醪，湛湛盈清樽。我雖不解飲，亦足濡我唇。濯足捫飽腹，燎衣暖餘薰。原言息劬勞，少浣塵埃昏。慇懃戒鳴雞，未用呼晨暾。
汴隄冬日二首  其一 周紫芝 
榆柳風微不動塵，平沙如粉襯車輪。今年汴上三冬暖，已带長安二月春。
汴隄冬日二首  其二 周紫芝 
當年漫漫雪如塵，古汴重冰欲折輪。暖日如今著行客，長安三度見青春。
将出京 周紫芝 
老恨愁千斛，饑須粟一囊。遂成遲去魯，還作薄遊梁。客思風塵惡，鄉音道路長。何時秣歸馬，看我理晨裝。
雪後再至菊坡 周紫芝 
長安二月春風裏，馬似遊龍車似水。青鞋久慣踏江沙，黄帽豈堪隨馬尾。梁王舊築黄金臺，臺荒草滿誰復來。雲中羽蓋去不反，坡底菊苗寒欲開。老僧相對話鄉井，童子瀹苗分乳杯。爲言諸老有遺跡，細尋石刻摩蒼苔。春風無情固相似，倦客逢春還少味。籬邊踏雪憶故年，渡口呼船夢千里。人生萬事要隨緣，到處一身俱偶然。林間春動有佳興，更攜官焙來同煎。
寒食滁陽阻雨 周紫芝  长江
去年束書薄遊梁，今年下馬古滁陽。滁陽寒食少人出，滿城山雨驚淋浪。閉門客舎頗無事，五白大呼同舎郎。樽前誰唱醉翁曲，鳥歌花舞催紅粧。竟須薄酒澆永日，肯放羈愁煎客腸。功名老矣白髮出，歲月幾何歸路長。江頭藉草作寒食，細雨梨花思故鄉。何當秣馬候明發，便可一葦横長江。千村萬落鳥呼客，山南嶺北花吹香。仍須戒婦速作黍，會見鹿門歸老龐。
遊醉翁亭 周紫芝 
醉翁詩裏識滁山，蚤歲神遊只夢間。雲外淺寒欺短帽，馬頭深秀得烟鬟。時攜妓女人猶說，倒著接䍦誰與還。文物風流今掃地，亂泉空繞玉孱顔。
謝公墩 周紫芝 
風流謝文静，世俗未可屈。但怪東山雲，肯爲老桓出。誰知姦雄心，本自畏豪逸。君看新亭會，此意未易詰。坦之獨何者，手版遂倒執。煩公揮蝟湏，談笑安晉室。暮年淝水師，逆虜甚窘急。幅巾棋局間，百萬一戰襲。功名亦餘事，聊爲兒輩立。平時誚虚曠，聞此自羞澀。萬古終悠悠，客意頗蕭瑟。忍看西州門，更作羊曇泣。
卞公祠 周紫芝 
卞公古剛者，直莭不可挫。巖巖六龍子，矯矯中興佐。可憐謝幼輿，梭飛齒還墮。志懐不事事，見面輒欲唾。非關執鄙吝，要欲激疲愞。茂弘豈駑駘，廟社因遷播。維公抗劇賊，嬰此不測禍。平生忠義氣，臨絕不自奈。憤心握兩拳，爪甲穿掌過。英風渺何之，末路悲坎軻。高堂風入帷，壞壁塵生坐。清魂不可招，聊爲歌楚些。
遊定林 周紫芝 
青山繞招提，危磴迎屐齒。泉聲去悠悠，秀色來亹亹。定林得幽處，勝踐發新喜。當年手種樹，來禽雜青李。横斜照壁詩，平淡如止水。尚想扶風帳，横經多士子。奈此後學徒，發冢用詩禮。朝回丹青像，暮撤配食簋。空餘古祠荒，老木寒籐委。遺像猶便便，念往悲復起。舉似與山僧，山僧豈知此。日暮歸去來，林深足荆杞。
采石道中示伯尹 周紫芝 
飛盡楊花京洛春，又将一舸到江濱。聊憑淺碧浮烟水，爲洗軟紅隨馬塵。紫蟹黄雞秋漸近，東阡北陌酒將醇。只今我與君同夢，他日君容我卜鄰。
伯瞻作酒官植竹局中見索鄙句 周紫芝 
虞郎種粟秋不收，一生坎軻多窮愁。有才無命百寮底，人笑獼猴騎土牛。蚤時脫身隱吴市，晚歲作吏分糟丘。貴人官高印如斗，君獨雞栖馬如狗。騎曹只可呼馬曹，漫仕何人知漫叟。平生好竹心未闌，小分雲嶺青檀欒。横窗尚恐翠露薄，得雨便作秋聲寒。向來麴糵一掃盡，風月已足供蹣跚。吾門如市心若水，箕坐不知身是官。念我平生絕韻友，相從久結無情歡。君當下榻我亦往，風雨對眠聽夢殘。
次韻次卿寄李姑谿時欲問舎宛陵 周紫芝 
我亦平生願執鞭，拜公眉宇記當年。泰和人物真圖畫，李白風流是列仙。雪裏已無回棹意，文中新有卜居篇。幅巾還作溪堂夢，何日相從句水邊。
河魨三絕  其一 周紫芝 
水没春江不見沙，河魨吹絮荻生芽。平生所欠但一死，可更杯中論鏌邪。
河魨三絕  其二 周紫芝 
釣蓑常恨此盟寒，兩歲珍庖屢入盤。細雨春江從此逝，不應猶棄季鷹官。